2018/0197 (COD)

KOMISIJAS PAZIŅOJUMS EIROPAS PARLAMENTAM,



ko izstrādā atbilstīgi Līguma par Eiropas Savienības darbību 294. panta 6. punktam,



par

Padomes nostāju attiecībā uz Eiropas Reģionālās attīstības fonda un Kohēzijas fonda regulas pieņemšanu

1.Vispārīga informācija

Datums, kad priekšlikums nosūtīts Eiropas Parlamentam un Padomei: (dokuments COM(2018) 372 final – 2018/0197 (COD)): 2018. gada 29. maijs Eiropas Ekonomikas un sociālo lietu komitejas atzinuma datums: 2018. gada 17. oktobris Reģionu komitejas atzinuma datums: 2018. gada 5. decembris Eiropas Parlamenta nostājas datums (pirmais lasījums): 2019. gada 26. marts Grozītā priekšlikuma nosūtīšanas datums

(dokuments COM(2020) 452 final - 2018/0197 (COD)): 2020. gada 28. maijs Notika apspriešanās ar Eiropas Ekonomikas un sociālo lietu komiteju, kura pieņēma lēmumu nenākt klajā ar atzinumu / Notika apspriešanās ar Reģionu komiteju, kura pieņēma lēmumu nenākt klajā ar atzinumu. / Datums, kad pieņemta Padomes nostāja pirmajā lasījumā: 2021. gada 27. maijs

2.Komisijas priekšlikuma mērķis

Komisijas priekšlikumā ir izklāstīti Eiropas Reģionālās attīstības fonda (ERAF) un Kohēzijas fonda atbalsta konkrētie mērķi un darbības joma, ņemot vērā to ieguldījumu vispārējā mērķa, proti, stiprināt Savienības ekonomisko, sociālo un teritoriālo kohēziju, kas noteikts Līgumā par Eiropas Savienības darbību, sasniegšanā.

3.Komentāri par Padomes nostāju

Padomes nostājā ar dažiem izņēmumiem ir ievērota regulējuma arhitektūra un to fondu attiecināmība, kas noteikti saskaņā ar konkrētajiem mērķiem, kā arī atbalsta apjoms, kā to ierosinājusi Komisija.

Galvenās izmaiņas:

·iespēja izpildīt koncentrācijas prasības valsts vai reģionu kategorijas līmenī (palielināta elastība);

·prasības attiecībā uz tematisko koncentrāciju ierobežotā mērā mīkstina šādi:

·piemērojamo koncentrācijas robežvērtību samazināšana salīdzinoši mazāk turīgām valstīm vai reģioniem (dalībvalstīm, kuru nacionālā kopienākuma rādītājs ir vienāds ar vai mazāks par 100 % no ES vidējā rādītāja, kā arī pārejas reģioniem un mazāk attīstītajiem reģioniem); no otras puses, attiecībā uz vairāk attīstītiem reģioniem un valstīm 2. politikas mērķa (“zaļāka Eiropa”) minimālā prasība ir noteikta 30 % apmērā;

·videi un klimatam labvēlīgu izdevumu ieskaitīšana Kohēzijas fonda tematiskajā koncentrācijā;

·īpašu piešķīrumu tālākajiem un mazapdzīvotajiem apgabaliem atbrīvošana no koncentrācijas noteikumiem;

·“pilsētu mobilitātes” un “digitālās savienojamības” konkrēto mērķu pārvietošana no 3. politikas mērķa uz politikas mērķiem, uz kuriem attiecas tematiskā koncentrācija (attiecīgi 2. un 1. politikas mērķis). Šādas pārejas ietekme ir mazināta, nosakot maksimālo pieļaujamo ieguldījumu no šīm nozarēm tematiskās koncentrācijas prasībās.

Attiecībā uz konkrētajiem mērķiem papildu uzsvars ir likts uz trešo valstu valstspiederīgo, tostarp migrantu, integrāciju, kā arī uz ieguldījumiem kultūrā un ilgtspējīgā tūrismā.

Attiecībā uz jomām, kas izslēgtas no atbalsta darbības jomas, galvenās izmaiņas saistītas ar atbalsta attiecināmību ieguldījumiem, kas saistīti ar fosilo kurināmo, jo, ievērojot konkrētus nosacījumus, ar dabasgāzi saistītu ieguldījumu atbilstība ir ļoti ierobežota. Ietekme ir mazināta, ierobežojoši definējot attiecināmo ieguldījumu, nosakot to resursu maksimālo apjomu, kurus var izmantot šādu ieguldījumu atbalstam (mazāk nekā 1 % no kopējā ERAF un Kohēzijas fonda piešķīruma) un paredzot laika ierobežojumus. Balstoties uz pamatojumu, ir ieviesti arī daži ierobežoti izņēmumi attiecībā uz vispārīgi izslēgtajām jomām, t. i., attiecībā uz mērķtiecīgiem ieguldījumiem lidostu infrastruktūrā, atkritumu apsaimniekošanā. Izņēmumi attiecībā uz ieguldījumiem platjoslas un ritošā sastāva jomā tika atcelti – attiecībā uz tiem tiks pilnībā piemēroti attiecīgie nosacījumi saskaņā ar valsts atbalsta noteikumiem.

Iekļauta atsauce uz Stabilitātes un izaugsmes paktu. Ierobežotas tās Komisijas īstenošanas pilnvaras, ko varētu izmantot ārkārtas apstākļos.